b"\n_START_ARTICLE_\nMaoliha\n_START_PARAGRAPH_\nMaoliha (inglise snake meat) on koondnimetus rohkem v\xc3\xb5i v\xc3\xa4hem t\xc3\xb6\xc3\xb6deldud, inimestele s\xc3\xb6\xc3\xb6gik\xc3\xb5lbulike madude kui tooraine ning sellest valmistatud lihatoitude kohta. _NEWLINE_Maoliha peetakse Hiinas, Kaug-Idas, Indias ja Ladina-Ameerikas ja m\xc3\xb5nes Ameerika \xc3\x9chendriikide osariigis (Texas, Oklahoma, New Mexico, Arizona jt) (l\xc3\xb5gismadulased) delikatesslihaks. Austraalias on maolihast valmistatud liharoad \xc3\xbcsna levinud._NEWLINE_Maolihast valmistatakse erinevate rahvaste k\xc3\xb6\xc3\xb6kides mitmesuguseid roogasid._NEWLINE_Enamik maoliike on vastavalt ettevalmistatuna ja inimestele, kellel ei esine maoliha suhtes \xc3\xbclitundlikkust, s\xc3\xb6\xc3\xb6gik\xc3\xb5lbulikud. Ettevaatlik tuleb olla \xc3\xbcksnes \xc3\xbcksikute maoliikidega, kellel ulatuvad m\xc3\xbcrgin\xc3\xa4\xc3\xa4rmed kummalgi pool keha mao keskkohast kaugemale (enamikul m\xc3\xbcrkmadudel paiknevad nimetatud n\xc3\xa4\xc3\xa4rmed peas). K\xc3\xa4gistajamadude s\xc3\xbcljen\xc3\xa4\xc3\xa4rmete eritised inimestele m\xc3\xbcrgistavat toimet ei avalda.   _NEWLINE_Maoliha on, sobivalt t\xc3\xb6\xc3\xb6delduna, \xc3\xbcsna tervislik s\xc3\xbc\xc3\xbca: liha sisaldab rohkelt valke, kaltsiumi, magneesiumi; 100 grammi maoliha sisaldab keskmiselt 93 kalorit.\n_START_SECTION_\nMadude bakterid ja parasiidid\n_START_PARAGRAPH_\nSarnaselt enamiku loomadega on ka maod vastuv\xc3\xb5tlikud paljudele viirustele, bakteritele ja uudismoodustistele, enamik loetletuist on liigispetsiifilised ega p\xc3\xb5hjusta inimestel haiguslikke seisundeid. K\xc3\xbcll aga on teateid selle kohta, et maoliha s\xc3\xb6\xc3\xb6mise tagaj\xc3\xa4rjel on salmonellabakterid p\xc3\xb5hjustanud salmonelloosi.\n_START_SECTION_\nMaop\xc3\xbc\xc3\xbck\n_START_PARAGRAPH_\nMaod, kes elavad oma looduslikus keskkonnas v\xc3\xb5i ka spetsiaalsetes maokasvandustes (vahel nimetatakse ka maok\xc3\xbclaks), tuleks enne s\xc3\xb6\xc3\xb6mist ka kinni p\xc3\xbc\xc3\xbcda. _NEWLINE_Hiinas rajatud maokasvandused on spetsialiseerunud valdavalt madude kasvatamiseks inimeste s\xc3\xb6\xc3\xb6givajaduse, aga ka rahvameditsiini tarbeks (loomsed doogid). Hiina esimeses rajatud maokasvanduses, mille asupaik on Zisiqiao k\xc3\xbcla Shanghai l\xc3\xa4histel, (Zhejiangi provintsis, Hiinas) kasvatatakse ligi 3 miljonit madu aastas._NEWLINE_Ettevaatlikkust n\xc3\xb5uab see tegevus nii m\xc3\xbcrgitute kui ka m\xc3\xbcrkmadude puhul, maod v\xc3\xb5ivad enesekaitseks  hammustada. _NEWLINE_Maod, kes on \xc3\xb6ise eluviisiga, tuleb p\xc3\xbc\xc3\xbcdmiseks nende p\xc3\xa4evastest peidupaikadest k\xc3\xa4tte saada, selleks kasutatakse mitmesuguseid tehnikaid. P\xc3\xa4evasel ajal roomavaid ehk 'p\xc3\xa4iksevanne' v\xc3\xb5tvaid madusid v\xc3\xb5idakse p\xc3\xbc\xc3\xbcda ka siidisalliga. _NEWLINE_Indias hakatakse maop\xc3\xbc\xc3\xbcdjateks koolitama juba kuueaastaseid lapsi. _NEWLINE_Veekogudes elavaid veelise eluviisiga madusid saab ilmselt v\xc3\xb5rguga p\xc3\xbc\xc3\xbcda. _NEWLINE_Maop\xc3\xbc\xc3\xbcgi lisapiiranguks on ohustatud maoliikide nimistu. Erinevate maade vastavatesse nimistutesse kantud madusid ei tohiks \xc3\xbcldjuhul tappa.\n_START_SECTION_\nMao ettevalmistamine\n_START_PARAGRAPH_\nMaoliha saamiseks tuleb madudel eemaldada pea (olenevalt mao liigist ja pikkusest 5\xe2\x80\x9310 cm pikkuselt) ja saba. _NEWLINE_Ettevaatust mao peaga \xe2\x80\x93 mao anatoomilis-f\xc3\xbcsioloogiliste erip\xc3\xa4rade t\xc3\xb5ttu on ka eemaldatud pea v\xc3\xb5imeline s\xc3\xbclge pritsima._NEWLINE_Saba eemaldada soovitatavalt kuni kloaagini (saba pool paiknevad kloaagin\xc3\xa4\xc3\xa4rmed) ja siseelundid ning sooled. Mao nahk, mis on kaetud soomustega, eemaldatakse samuti \xe2\x80\x93 \xc3\xb5igeid v\xc3\xb5tteid kasutades peaks maolt naha k\xc3\xa4tte saama \xc3\xbche sukana. Madudel on tavaliselt v\xc3\xa4ga pikk selgroog ja selle saab eemaldada kas fileerimisel v\xc3\xb5i p\xc3\xa4rast k\xc3\xbcpsetamist.\n_START_SECTION_\nSubproduktid\n_START_PARAGRAPH_\nRupskid eemaldatakse ja kodudes neid (maks, neerud, s\xc3\xbcda jne) ka s\xc3\xbc\xc3\xbcakse.  _NEWLINE_Madu tuleb seej\xc3\xa4rel hoolikalt rohke veega loputada ja valmistada vastavalt retseptile.\n_START_SECTION_\nMaovein\n_START_PARAGRAPH_\nMaoveiniks (inglise snake wine) nimetatakse v\xc3\xa4rkselt tapetud mao sapip\xc3\xb5ie sisu (sapp), mida tarvitatakse rahvameditsiinis ravi otstarbel.\n_START_SECTION_\nMaoliha t\xc3\xb6\xc3\xb6tlemise meetodid\n_START_PARAGRAPH_\nMaoliha v\xc3\xb5ib ka toorelt s\xc3\xbc\xc3\xbca, kuid levinumad maoliha t\xc3\xb6\xc3\xb6tlemise meetodid on paneerimine, frittimine, grillimine, keetmine, k\xc3\xbcpsetamine (sh tuhas), suitsutamine, kuivatamine ja marineerimine.\n_START_SECTION_\nMaolihast road\n_START_PARAGRAPH_\nMaolihast valmistatakse hakkliha (t\xc3\xa4idiseks), kotlette (steak), suppe, praade, hautisi, salateid jm.\n_START_SECTION_\nJuurviljad ja maitseained\n_START_PARAGRAPH_\nMaolihale kui p\xc3\xb5hikoostisainele lisaks kasutatakse vastavalt retseptile mitmesuguseid juurvilju, puuvilju ja aedvilju,  seeni, maitsetaimi ja maitseaineid, nagu sibulamugul, k\xc3\xbc\xc3\xbcslauguk\xc3\xbc\xc3\xbcned, sidrun, paprika, v\xc3\xbcrtsbasiilik, tomat, sool, pipar, aed-liivatee lehed, petersell jt."